ސަރުކާރުގެ މަދަރުސާތަކުގައި ކިޔަވާ ކުދިންނާއި، ސަރުކާރުން އެހީވެދޭ އަމިއްލަ މަދަރުސާތަކުގައި ކިޔަވާ ކުދިންނާއި، ސަރުކާރުގެފަރާތުން ތަމްރީނުދެވޭ މީހުން ސަރުކާރަށް ޚިދްމަތް ކުރުމާބެހޭ ޤާނޫނު
(29/76)

ސަރުކާރުގެ މަދަރުސާތަކުގައި ކިޔަވާ ކުދިންނާއި ސަރުކާރުން އެހީވެދޭ އަމިއްލަ މަދަރުސާތަކުގައި ކިޔަވާ ކުދިން، ސަރުކާރަށް ބޭނުންވެއްޖެ ހިނދެއްގައި، ބޭނުންވި ރޮނގަކުން، މިޤާނޫނުގައިވާ ގޮތުގެމަތިން ސަރުކާރަށް ޚިދްމަތް ކުރަން ވާނެއެވެ.
ސަރުކާރުގެ މަދަރުސާތަކުގައި ކިޔަވާ ކުދިންގެ ތެރެއިން:
ޖީ.ސީ.އީ. އޯޑިނަރީ ލެވެލް ނުވަތަ އެއާ އެއްވަރުގެ މުޤައްރަރެއް ނިންމާފައި ވަކިވާ ކުދިން 3 އަހަރު ދުވަހުގެ މުއްދަތަށް.
ޖީ.ސީ.އީ. އެޑްވާންސްޑް ލެވެލް ނުވަތަ އެއާ އެއްވަރުގެ މުޤައްރަރެއް ނިންމާފައި ވަކިވާ ކުދިން 4 އަހަރު ދުވަހުގެ މުއްދަތަށް.
ސަރުކާރުން އެހީވެދޭ އަމިއްލަ މަދަރުސާތަކުގައި ކިޔަވާ ކުދިންގެ ތެރެއިން:
ޖީ.ސީ.އީ. އޯޑިނަރީ ލެވެލް ނުވަތަ އެއާ އެއްވަރުގެ މުޤައްރަރެއް ނިންމާފައި ވަކިވާ ކުދިން 2 އަހަރު ދުވަހުގެ މުއްދަތަށް.
ޖީ.ސީ.އީ. އެޑްވާންސްޑް ލެވެލް ކްލާހުގައި ނުވަތަ އެއާ އެއްވަރުގެ މުޤައްރަރަކަށް ކިޔަވައިދޭ ކްލާހެއްގައި ބައިވެރިވާ ކުދިން 3 އަހަރު ދުވަހުގެ މުއްދަތަށް.
ސަރުކާރުގެ އެހީ ނުލިބޭ އަމިއްލަ މަދަރުސާއަކުން ކިޔަވާފައިވާ ކުއްޖަކު ސަރުކާރުގެ މަދަރުސާއެއްގެ ޖީ.ސީ.އީ. އެޑްވާންސްޑް ލެވެލަށް، ނުވަތަ އެއާ އެއްވަރުގެ މުޤައްރަރަކަށް ކިޔަވައިދޭ ކްލާހެއްގައި ބައިވެރިވެއްޖެނަމަ ސަރުކާރަށް ބޭނުން ވެއްޖެ ހިނދެއްގައި ބޭނުންވި ރޮނގަކުން، 2 އަހަރު ދުވަހުގެ މުއްދަތަށް ސަރުކާރަށް ޚިދްމަތްކުރަން ވާނެއެވެ.
މި ޤާނޫނުގެ 2 ވަނަ މާއްދާއާއި 3 ވަނަ މާއްދާއާއި 4 ވަނަ މާއްދާގައި ބަޔާން ކުރެވިފައިވާ ގޮތުގެމަތިން ސަރުކާރަށް ޚިދްމަތް ކުރަންޖެހޭ ކުއްޖަކު މަދަރުސާއިން ވަކިވުމަށް ފަހު 1 އަހަރު ދުވަހުގެ ތެރޭގައި އެކުއްޖަކު ސަރުކާރަށް ބޭނުންވެގެން ނާންގައިފިނަމަ އޭގެފަހުން އެކުއްޖަކު މި ޤާނޫނުގެ ދަށުން ސަރުކާރަށް ޚިދްމަތް ކުރާކަށް ނުޖެހޭނެއެވެ.
ރާއްޖޭގައި ސަރުކާރުން ހިންގާ ކޯސްތަކުގައި ބައިވެރިވާ މީހުން، އެމީހަކަށް ކިޔަވައި ދެވުނު މުއްދަތަކާ ގުޅޭގޮތުން ތިރީގައި ބަޔާންވެގެންވާ ގޮތުގެމަތިން ސަރުކާރަށް ޚިދްމަތް ކުރަންވާނެއެވެ.
ކޯހުގެ މުއްދަތަކީ 30 ދުވަސް ނުވަތަ 30 ދުވަހާއި 6 މަސްދުވަހާ ދެމެދުގެ މުއްދަތެއްނަމަ، 1 އަހަރު ދުވަހުގެ މުއްދަތަށް.
ކޯހުގެ މުއްދަތަކީ 12 މަސްދުވަސް ނުވަތަ 6 މަހާއި 1 އަހަރާ ދެމެދުގެ މުއްދަތެއްނަމަ، 2 އަހަރު ދުވަހުގެ މުއްދަތަށް.
ކޯހުގެ މުއްދަތަކީ 18 މަސްދުވަސް ނުވަތަ 12 މަހާއި 18 މަހާ ދެމެދުގެ މުއްދަތެއްނަމަ، 3 އަހަރު ދުވަހުގެ މުއްދަތަށް.
ކޯހުގެ މުއްދަތަކީ 18 މަސް ދުވަހަށްވުރެ ދިގު މުއްދަތެއްނަމަ، 4 އަހަރު ދުވަހުގެ މުއްދަތަށް.
ރާއްޖޭން ބޭރުގައި ތަމްރީނުދެވޭ ކޯސްތަކުގައި ސަރުކާރުން ބައިވެރިކުރާ މީހުންނާއި، ރާއްޖޭން ބޭރަށް ފޮނުވައިގެން ކިޔަވައިދެވޭ މީހުން، އެމީހަކަށް ކިޔަވައިދެވުނު ނުވަތަ ތަމްރީނުދެވުނު މުއްދަތަކާ ގުޅޭގޮތުން ތިރީގައި ބަޔާންވެގެންވާ ގޮތުގެމަތިން ސަރުކާރަށް ޚިދްމަތް ކުރަންވާނެއެވެ.
ކޯހުގެ މުއްދަތަކީ 3 މަސް ދުވަސް ނުވަތަ އެއަށްވުރެ ކުރުމުއްދަތެއްނަމަ، 1 އަހަރުދުވަހުގެ މުއްދަތަށް.
ކޯހުގެ މުއްދަތަކީ 6 މަސްދުވަސް ނުވަތަ 3 މަހާއި 6 މަހާ ދެމެދުގެ މުއްދަތެއްނަމަ، 2 އަހަރުދުވަހުގެ މުއްދަތަށް، ކޯހުގެ މުއްދަތަކީ 1 އަހަރުދުވަސް ނުވަތަ 6 މަހާއި 1 އަހަރާ ދެމެދުގެ މުއްދަތެއްނަމަ، 3 އަހަރުދުވަހުގެ މުއްދަތަށް.
ކޯހުގެ މުއްދަތަކީ 2 އަހަރުދުވަސް ނުވަތަ 1 އަހަރާއި 2 އަހަރާ ދެމެދުގެ މުއްދަތެއްނަމަ، 4 އަހަރުދުވަހުގެ މުއްދަތަށް.
ކޯހުގެ މުއްދަތަކީ 4 އަހަރުދުވަސް ނުވަތަ 2 އަހަރާއި 4 އަހަރާ ދެމެދުގެ މުއްދަތެއްނަމަ، 5 އަހަރުދުވަހުގެ މުއްދަތަށް.
ކޯހުގެ މުއްދަތަކީ 4 އަހަރަށްވުރެ ދިގުމުއްދަތެއްނަމަ، 7 އަހަރުދުވަހުގެ މުއްދަތަށް.
ކޯހުގެ ޖުމްލަ ޚަރަދު، ނުވަތަ ޚަރަދުން ބައެއް އަނބުރާ ސަރުކާރަށް ދައްކާގޮތަށް ކޯހުގައި ބައިވެރިވާ މީހުން، ކޯސް ފުރިހަމަކުރުމަށްފަހު ސަރުކާރަށް ޚިދްމަތްކުރަން ޖެހޭނީ މިޤާނޫނުގެ 6 ވަނަ މާއްދާއާއި 7 ވަނަ މާއްދާގައި ކަނޑައަޅާފައިވާ މުއްދަތުތަކަށް ރިޢާޔަތްކޮށް، ކޯހުގެ އަގު އަނބުރާ ދައްކަންޖެހޭ މުއްދަތާއި، އަގުގެތެރެއިން އަނބުރާ ދައްކަންޖެހޭ މިންވަރެއްގެ ނިސްބަތުން ސަރުކާރުން ކަނޑައަޅާ މުއްދަތަކަށެވެ.
ސަރުކާރަށް ޚިދްމަތްކުރަންޖެހިފައިވާ މުއްދަތު ހަމަނުވެ އޮއްވާ ކޯހެއްގައި ބައިވެރިވެގެން ނުވަތަ އެނޫންވެސް ގޮތަކުން ސަރުކާރަށް ޚިދްމަތް ކުރަންޖެހޭ މުއްދަތަށް ބަދަލެއް އަންނަގޮތް ދިމާވެއްޖެނަމަ ކުރިން ޚިދްމަތްކުރަން ޖެހިފައިވާ މުއްދަތުން ބާކީ އޮތް ދުވަހަށް ބަލައި، މި ދެބައިގެ ތެރެއިން ބޮޑުބަޔަކަށް ސަރުކާރަށް ޚިދްމަތް ކުރަންވާނެއެވެ.
މިޤާނޫނުގައިވާ ގޮތުގެމަތިން ސަރުކާރަށް ޚިދްމަތް ކުރަންޖެހޭ މީހުން، އެމީހަކު ޚިދްމަތް ކުރަންޖެހޭ މުއްދަތަށް ޚިދްމަތްނުކޮށް، ނުވަތަ ފަރުވާކުޑަކޮށް، ނުވަތަ މިނޫންވެސް މިބާވަތުގެ އެކަށީގެންނުވާ ޢަމަލު ހިންގާނަމަ، އެމީހަކު ސަރުކާރަށް ޚިދްމަތް ކުރަން ޖެހިފައިވާ މުއްދަތުން ބާކީ އޮންނަ ދުވަހަށް، ގޭގައި ނުވަތަ ރަށުން ބޭރުގައި ބަންދުކޮށްފައި ބެހެއްޓުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެންވެއެވެ.
މިޤާނޫނު ހިންގުމަށްޓަކައި ހަދަންޖެހޭ ގަވާއިދުތައް ހަދައި ހިންގުމުގެ އިޚްތިޔާރު، ރައީސުލްޖުމްހޫރިއްޔާއަށް ނުވަތަ ރައީސުލްޖުމްހޫރިއްޔާ ކަނޑައަޅާ ފަރާތަކަށް ލިބިގެން ވެއެވެ.
"މަދަރުސާ" ކަމަށް ބުނެފައި އެވަނީ، މަދަރުސާ، ސްކޫލް، ތަޢްލީމީ މަރްކަޒު، މަޢްހަދު، ޓްރޭނިންގ ނުވަތަ އެޑިޔުކޭޝަން ސެންޓަރ، އަދި މިނޫންވެސް ގަވާއިދުން ކިޔަވައިދޭ ހުރިހާ ތަނެއް ހިމެނޭ ގޮތަށެވެ.
"ސަރުކާރުން އެހީވެދޭ އަމިއްލަ މަދަރުސާ" ކަމަށް ބުނެފައި އެވަނީ، ސަރުކާރުގެ މަދަރުސާތައް ފިޔަވައި މަދަރުސާ ހިންގާނެ ޢިމާރާތެއް އަޅައިދިނުން، މަދަރުސާ ހިންގުމަށް ކުއްޔަކާނުލާ ޢިމާރާތެއް ނުވަތަ ބިމެއް ދޫކުރުން، ސަރުކާރުން މުސާރަދޭ މުދައްރިސުން އެތަންތަނަށް ދޫކުރުން، މަދަރުސާ ހިންގުމަށް ދާއިމީ ގޮތެއްގައި ފައިސާގެ އެހީދިނުން، މިފަދަ ގޮތަކުން ސަރުކާރުން އެހީވެދޭ ހުރިހާ މަދަރުސާތަކެއް ހިމެނޭ ގޮތަށެވެ.
މިވެނި ގްރޭޑެއްގައި "ބައިވެރިވުން" ކަމަށް ބުނެފައި އެވަނީ، އެ ގްރޭޑެއްގައި ގަވާއިދުން ރަޖިސްޓަރީވެ، ކިޔަވަން ދިއުމަށެވެ. އަދި "އެޑްވާންސްޑް ލެވެލް ކްލާހުގައި ބައިވެރިވުން" ކަމަށް ބުނެފައި އެ ވަނީ، އެޑްވާންސްޑް ލެވެލްގެ 1 ވަނަ ގްރޭޑްގައި، ނުވަތަ 2 ވަނަ ގްރޭޑްގައި ގަވާއިދުން ރަޖިސްޓަރީވެ ކިޔަވަން ދިއުމަށެވެ.